《成国公家槐树歌》
明代·李东阳

东平王家足乔木，中有老槐寒更绿。拔地能穿十丈云，盘空却更三重屋。

忆昔前王初种时，高门驷马相追随。五朝恩露簪缨重，四世威声草木知。

世间植物因人瑞，培植深根乃天意。向月长留宿凤巢，排霜故作蟠虬势。

舞袖飞花绕北堂，屯阴列戟森成行。碧窗雨过看秋霁，纱帽风低坐晚凉。

古来匠石须廊庙，堂中丝竹应同调。冯氏空传大树名，王公岂待三槐兆。

木天老朽旧通家，树犹如此我堪嗟。愿公人好树亦好，长共河山阅岁华。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。